ZAPISNIK

 Sa 36. sjednice Gradskog vijeća Grada Cresa koja je održana 16. ožujka 2017. godine, u Gradskoj vijećnici Grada Cresa, s početkom u 14.00 sati.

 Na sjednici je prisutno 11 vijećnika i to: Marčelo Damijanjević, predsjednik Gradskog vijeća; vijećnici: Lara Bressan Antonina, Anton Čule, Oliver Filipas, Dragan Medarić, Petar Miočić, Samir Mujagić, Gaetano Negovetić, Fiorenco Pinezić, Nenad Kučić i Patris Salković. Odsutni: Maja Sepčić i Branko Benvin.

 Na sjednici su još prisutni: Kristijan Jurjako, gradonačelnik Grada Cresa; Jadranka Blatt, zamjenica gradonačelnika Grada Cresa; Ugo Toić, direktor Otočne razvojne agencije OTRA; Melita Raukar, pročelnica Upravnog odjela za turizam, poduzetništvo i ruralni razvoj PGŽ; Blaženka Kulić, viša savjetnica za lovstvo u Upravnom odjelu za turizam, poduzetništvo i ruralni razvoj u PGŽ; Livio Hrelja, predsjednik Vijeća mjesnog odbora Beli i članovi Vijeća mjesnog odbora Beli: Viktorija Bandera, Valentin Mikičić i Mate Pavlović; Darko Gržić, predsjednik Vijeća mjesnog odbora Dragozetići i Klaudijo Grus, član Vijeća mjesnog odbora Dragozetići; Ivan Mlacović, predsjednik Vijeća mjesnog odbora Valun; Marijan Sablić i Jozo Matošević, predstavnici Lovačkog društva Orebica; Elizabeta Mužić, tajnica udruge Pramenka; Dubravko Devčić, predsjednik udruge Lesa; Klaudio Ferlora, predstavnik udruge Ulika; Mateo Ferarić, direktor Poljoprivredne zadruge Cres; Iva Krivičić Miočić, predstavnica Dječjeg vrtića Girice; Marko Ferlora, viši stručni suradnik za poljoprivredu i ruralni razvoj Grada Cresa; Jana Zec, viša stručna suradnica za imovinsko-pravne poslove; Marina Balon, viša stučna suradnica za opće pravne i društvene poslove; Walter Salković, voditelj Odsjeka za stručne poslove gradonačelnika; Sanja Tomić; Senka Grus; Bojan Purić, predstavnik medija i Patricija Purić, pročelnica Ureda Grada, koja vodi ovaj zapisnik.

 Marčelo Damijanjević otvorio je 36. sjednicu, te dao na usvajanje zapisnik sa 35. sjednice Gradskog vijeća.

 Jednoglasno je usvojen zapisnik sa 35. sjednice koja je održana 1. ožujka 2017. godine.

 Predložena je dopuna 6. točke dnevnog reda i to da se pored točke koja je uvrštena u dnevni red, uvrsti i ”Prijedlog odluke o raspisivanju javnog natječaja za prodaju i zamjenu nekretnina u vlasništvu Grada Cresa”

 Dopuna je jednoglasno usvojena, a zatim je na isti način usvojen sljedeći

Dnevni red:

1. Aktualni sat.
2. Izlov alohtone divljači.
3. Prijedlog odluke o raspisivanju javnog natječaja za izbor i imenovanje ravnatelja javne ustanove Gradska knjižnica i čitaonica Frane Petrića.
4. Prijedlog zaključka o davanju prethodne suglasnosti na Pravilnik o izmjenama i dopunama Pravilnika o unutarnjem ustrojstvu i načinu rada Dječjeg vrtića Girice Cres.
5. Prijedlog odluke o raspisivanju javnog natječaja za zamjenu nekretnine u vlasništvu Grada Cresa.
6. -Prijedlog zaključka o raspisivanju javnog natječaja za prodaju nekretnina u vlasništvu Grada Cresa.

-Prijedlog odluke o raspisivanju javnog natječaja za prodaju i zamjenu nekretnina u vlasništvu Grada Cresa

**Ad. 1. Aktualni sat**

Marčelo Damijanjević pročitao je vijećnička pitanja koja je postavila Maja Sepčić:

1. Zašto Grad Cres i gradska komunalna poduzeća na svojim internet stranicama nemaju objavljen registar ugovora bagatelne nabave sa ugovorenim iznosima i imenima tvrtki, te kada ih imaju namjeru objaviti radi transparentnosti? Molim da se isti dostave vijećnicima i objave na internetu.
2. Koji je plan za održavanje komunalnog reda za vrijeme sezone te kako će se regulirati korištenje javnih površina u svrhu spriječavanja gužvi? Svjedoci smo širenja objekata i zatvaranja javnih puteva tj. zakrčenosti grada tijekom ljetnih mjeseci.
3. Zašto je naplata parkinga od strateške važnosti za grad, da se ta djelatnost dodijelila tvrtki Komunalne usluge Cres Lošinj d.o.o. bez ikakvog javnog natječaja, te je li ta odluka donesena na temelju poslovnog plana i studije isplativnosti ili je to politička odluka? Koliko će se novih ljudi zaposliti za potrebe parkirališta i održavanja reda u Valunu i Lubenicama.

Marčelo Damijanjević postavio je sljedeća vijećnička pitanja:

1. Što je s natječajima za zakup poljoprivrednog zemljišta u vlasništvu Republike Hrvatske? Pred četiri godine proveden je jedan natječaj i od tada ništa. Neki gradovi su već imali nekoliko natječaja za zakup poljoprivrednog zemljišta.
2. Da li je ravnateljici Creskog muzeja isplaćena jubilarna naknada za 10 godina i ako je, na temelju kojeg akta, te je zatražio da se taj akt dostavi Gradskom vijeću na uvid.

Patris Salković postavio je sljedeća vijećnička pitanja:

1. Da li je Gradonačelniku poznato da li rade treptajuća svijetla na cesti na Melinu?
2. Zašto ne dobiva odgovore na vijećnička pitanja i zašto se po njegovim pitanjima ništo ne rješava?

Fiorenco Pinezić postavio je sljedeće vijećničko pitanje:

Od crkve sv. Mihovila do restorana Mareta u Miholašćici je 80 m. Na tom potezu cijev za vodu je dotrajala a na tu cijev se spojilo 17 brojila i ona nije dovoljna za spajanje novih kuća. Zatražio je da se poduzmu mjere kako bi se na tom potezu riješilo pitanje zamjene cijevi za vodu.

Kristijan jurjako odgovorio je na dio postavljenih pitanja.

Odgovorio je da ne zna je li ravnateljica Creskog muzeja dobila jubilarnu nagradu i na temelju kojeg dokumenta je to učinjeno jer to nije u njegovoj ovlasti. Njegovo je da se brine o djelatnicima Grada i zna da tu imaju jubilarne nagrade za određeni broj godina rada. Zakup poljoprivrednog zemljišta je u nadležnosti agencije Ministarstva poljoprivrede koje je najavilo da će ponovno to vratiti gradovima na provedbu jer ima puno zahtjeva poljoprivrednika koji stoje negdje u agenciji. Objasnio je da je natječaj koji je pred godinu-dvije proveden u Lošinju dugo bio na upravnom sporu i da se radi o istom natječaju koji je proveden u Cresu pred četiri godine. Po novom zakonu država ni na Cresu ni na Lošinju nije provela ni jedan natječaj, ali je ministar Tolušić shvatio da je to problem i zato će se to prepustiti gradovima.

Vijećnica Maja Sepčić će dobiti pismene odgovore.

Marčelo Damijanjević potvrdio je da gradonačelnik nije nadležan za Creski muzej jer je Gradsko vijeće u biti upravno vijeće Creskog muzeja, ali gradonačelnik mora znati dinamiku kojom se isplaćuju sredstva Muzeju i mora pratiti rad svih gradskih ustanova. Zanima ga kako je ravnateljici isplaćena jubilarna nagrada za 10 godina rada kad je u Creskom muzej došla pred godinu dana. Stoga nije zadovoljan odgovorima i zamolio je da se do sljedeće sjednice dostave potpuni odgovori.

**Ad.2.**

Marčelo Damijanjević dao je uvodno obrazloženje u vezi izlova alohtone divljači na području otoka Cresa. Poziv za ovu sjednicu je upućen svim mjesnim odborima, i svim udrugama koje se bave ovom tematikom kao i koncesionarima lovišta. Ova točka je stavljena na dnevni red da bi raspravljali o ovom problemu na najvišoj gradskoj razini, da se nešto konkretno pokrene i poduzme i da se počnemo kretati prema novim rješenjima. Mandat gradskog vijeća je pri samome kraju, možda još manje od mjesec dana i ako želimo nešto napraviti sada je krajnji rok, ili se sve odgađa za jesen, a tada će biti što bude. Stanje na terenu pokazuje da postojeći način izlova ne pokazuje zadovoljavajuće rezultate, te je potrebno napraviti korak više. Izmjena zakonske regulative je moguća, za to treba vremena, ali ako sa ovoga mjesta krenemo sa inicijativom i učinimo prvi korak što prije, onda upornošću možemo doći do toga cilja.

Ugo Toić, direktor Otočne razvojne agenicije OTRA, iznio je kronologiju događanja od 1985. kada je ustanovljeno ograđeno lovište Tramuntana do današnjih dana, iznoseći pri tom podatke o tome koje su se sve odluke donosile, odnosno kojim se sve zakonskim aktima i drugim propisima pokušalo rješiti problem. Naglasio je da u Zakonu o lovstvu, Zakonu o zaštiti prirode i Zakonu o otocima nema izraza alohtona ili nezavičajna divljač. Zakon o zaštiti prirode govori o stranoj vrsti koja je na određeno područje dospijela unošenjem. Način rješavanja izlova divljih svinja i jelena kroz lovstvo je pogrešan. Postoje četiri lovozakupnika na ovom podoručju i svaki ima svoju strategiju koju primjenjuje. Smatra da treba zajednički djelovati jer dosadašnji izlov preko lovačkih društava nije dao rezultate.

Melita Raukar, pročelnica Upravnog odjela za turizam, poduzetništvo i ruralni razvoj, naglasila je da u Županiji sagledavaju samo ono za što su nadležni, a to je lovstvo. Lovačka društva upravljaju sa četiri loviša i u ugovorima su definirane obveze i plan izlova na koji su se oni obvezali. U proteklih 10 godina izlovljeno je 4.000 divljih svinja i 2.000 jelena lopatara. Pitanje je koliko tih jedinki ima na otocima i da li se lovačka društva mogu nositi s tako velikim problemom.

Kristijan Jurjako je istaknuo da Grad Cres poduzima neke aktivnosti onoliko koliko je Grad u mogućnosti. Ono što je izlovljeno nije dovoljno a same metode izlova od strane lovačkih društava očito ne daju rezultate. U zadnje vrijeme zajedno s Gradom Mali Lošinj obavljeno je niz razgovora na tu temu pa i s ministrom Tolušićem koji je izrazio spremnost da se održi sastanak kako bi se našla adekvatna rješenja. Teško se može reći kolika je stvarna šteta s obzirom da se sva šteta ni ne prijavljuje.

Livio Hrelja, predsjednik VMO Beli iznio je niz primjedbi na Lovačko društvo koje gospodari lovištem. Naveo je da lovci naplaćuju ulaz u loviše, da naplaćuju svaki ulovljeni primjerak divljači kao i da se daju upute lovcima da se ne puca u manje primjerke. Smatra da izlov nije jedino rješenje već bi trebalo upotrijebiti sve metode koje su poznate u svijetu a takvih primjera ima. Broj izlovljenih životinja kojim se barata nije točan a najviše su izlovili krovolovci. Na Tramuntani više nema ni biljaka ni životinja, tlo je opustošeno i zato je divljač prešla dolje na jug. Ministarstvo zaštite okoliša bi trebalo za rješavanje ovog problema upotrijebiti sve poznate metode.

Klaudio Ferlora, predstavnik udruge Ulika, smatra da je broj divljači u porastu a ne u padu. Na mjestima gdje ih do pred dvije godine nije bilo, sada ih ima u velikom broju. Ovčari više ne prijavljuju štete jer ih lovačko društvo ne priznaje. Otok je devastiran, suhozidi srušeni, zemlja je razrovana. Sve je manje ovaca a u opasnosti je i maslinarstvo koje ovisi o ovčarstvu. Velik je problem u poljoprivredi, osobito u voćarstvu gdje se trpi velika šteta. Metodama samo izlova od strane lovačkih društava ne može se ostvariti cilj da se otok oslobodi od divljih svinja i jelena.

Marijan Sablić, tajnik Lovačkog društva Orebica, istaknuo je da u zadnje vrijeme svi pljuju po lovcima, a nisu ni oni za sve krivi. Lovcima je lov hobi, a ovako je postao jedna velika obveza, veliki teret. Divlja svinja nema na otoku prirodnog neprijatelja a često je problem i neprohodan teren na kojem se lovi. Predložio je da se što više krče šume, da se probijaju putevi, kako bi što više područja postalo dostupno.

Mateo Ferarić, direktor Poljoprivredne zadruge, smatra da sve što je do sada ovdje rečeno, je na tragu ovoga što je zaključeno na sastanku 13. 02. u Orlecu. Egzistencija poljoprivredne zadruge kao ovčara je ugrožena s obzirom na velike štete koje trpe a ove godine ime dolazi u pitanje i isplata poticaja. Ne želi da se zbog divljači napusti dosadašnji način uzgoja ovaca na otoku jer upravo je taj način uzgoja ono što je karakteristično za Cres.

Dubravko Devčić, predsjednik udruge Lesa, istaknuo je da nema dijela otoka na kojem nema problema. Smatra da se divlja svinja mora proglasiti štetočinom i izlov izvršiti svim raspoloživim mjerama. Županija mora tu povesti i ići prema ministarstvima kako bi se hitno poduzele mjere. Bez zajedničkog djelovanja svih neće biti nikakvog uspjeha.

Elizabeta Mužić, tajnica udruge Pramenka, smatra da lovci sami ne mogu izloviti svu divljač s otoka. Podržava zaključke koji su doneseni na sastanku u Orlecu. Posebno je istaknula problem područja oko Vranskog jezera gdje ima jako puno divljih svinja. Pitanje je da li se njihovim prisustvom može ugroziti kvaliteta vode u jezeru. Ove godine je otišlo najmanja 70 do 80 posto janjadi. Situacija je takva da se ljudi boje izaći iz kuća navečer. Smatra da bi na terenu trebao stalno biti određen broj lovaca koji bi stalno lovili i da budu plaćeni za to.

U raspravi su još sudjelovali Mate Pavlović, Gaetano Negovetić, Kristijan Jurajko, Marko Ferlora, Blaženka Kulić i Ugo Toić.

Marčelo Damijanjević pročitao je tekst predloženog zaključka.

Lara Bressan predložila je da se pored divljih svinja i jelena lopatara u zaključak unesu i mufloni, što je I prihvaćeno.

Nakon zaključene rasprave, jednoglasno je donesen sljedeći

**Zaključak:**

1. Učestale i opetovane pritužbe otočnih poljoprivrednika zbog neuobičajeno velikih šteta koje divlje svinje, mufloni i jeleni lopatari posljednjih mjeseci uzrokuju na njihovim gospodarstvima ukazuju da dosadašnjim načinom organizacije izlova navedenih životinja ni nakon više od dvadeset godina nisu postignuti željeni rezultati.
2. Divlja svinja, muflon i jelen lopatar na području otoka Cresa ne odgovaraju definiciji divljači iz članka 2. točke 1. Zakona o lovstvu (NN 140/05, 75/09, 153/09,14/14, 21/16, 41/16, 67/16), pa se na temelju članka 9. točke 44. Zakona o zaštiti prirode (NN 80/13) trebaju isključivo smatrati stranom vrstom.
3. Slijedom prethodnog zaključka, zadatak uklanjanja divljih svinja, muflona i jelena lopatara s otoka Cresa treba prenijeti s pojedinih lovozakupnika s područja otoka na nadležna državna tijela.
4. Ministarstvo zaštite okoliša i energetike nije nikada poduzelo odgovarajuće mjere radi provedbe Naredbe o uklanjanju strane svojte iz prirode iz otočnih ekosustava Republike Hrvatske (NN [49/12](http://narodne-novine.nn.hr/clanci/sluzbeni/2012_04_49_1218.html)).
5. Ministarstvo poljoprivrede nije osiguralo provedbu odgovarajućih mjera za uklanjanje divljih svinja, muflona i jelena lopatara s otoka Cresa sukladno članku 13. stavku 5. Zakona o otocima (NN 34/99, 149/99, 32/02, 33/06).
6. U cilju očuvanja biološke raznolikosti otoka i tradicionalnih poljoprivrednih djelatnosti, Gradsko vijeće Grada Cresa stog traži da Ministarstvo poljoprivrede i Ministarstvo zaštite okoliša i energetike, u dogovoru s regionalnim i lokalnim dionicima, donesu akcijski plan potpunog uklanjanja divlje svinje, muflona i jelena lopatara s otoka Cresa korištenjem niza različitih integriranih mjera.
7. Navedena ministarstva trebaju odrediti ustanovu odgovornu za provedbu akcijskog plana uklanjanja divljih svinja, muflona i jelena lopatara s otoka Cresa.
8. Gradsko vijeće Grada Cresa traži od Vlade Republike Hrvatske da putem nadležnih ministarstava osigura financijska sredstva za provedbu akcijskog plana potpunog uklanjanje divljih svinja, muflona i jelena lopatara s otoka Cresa.

**Ad. 3.**

Patricija Purić obrazložila je Prijedlog odluke o raspisivanju javnog natječaja za izbor i imenovanje ravnatelja javne ustanove Gradska knjižnica i čitaonica Frane Petrića.

Predloženo je da se u Povjerenstvo za provedbu natječaja imenuju: Marčelo Damijanjević, Patris Salković i Josip Pope.

Bez rasprave, sa 10 glasova za (odsutan vijećnik Patris Salković) donesena je sljedeća

**Odluka:**

Usvaja se Odluka o raspisivanju javnog natječaja za izbor i imenovanje ravnatelja javne ustanove Gradska knjižnica i čitaonica Frane Petrića. Odluka o raspisivanju javnog natječaja za izbor i imenovanje ravnatelja javne ustanove Gradska knjižnica i čitaonica Frane Petrića objaviti će se u “Službenim novinama” Primorsko goranske županije.

**Ad 4.**

Iva Krivičić Miočić obrazložila je Pravilnik o izmjenama i dopunama Pravilnika o unutarnjem ustrojstvu i načinu rada Dječjeg vrtića Girice Cres.

Bez rasprave, jednoglasno je donesen sljedeći

**Zaključak:**

Daje se prethodna suglasnost na Pravilnik o izmjenama i dopunama Pravilnika o unutarnjem ustrojstvu i načinu rada Dječjeg vrtića Girice, Cres, prema prijedlogu koji je Upravno vijeće Dječjeg vrtića Girice Cres utvrdilo na sjednici održanoj 1. ožujka 2017. godine. Ovaj zaključak objaviti će se u „Službenim novinama“ Primorsko-goranske županije.

**Ad. 5.**

Jana Zec obrazložila je Prijedlog odluke o raspisivanju javnog natječaja za zamjenu nekretnine u vlasništvu Grada Cresa.

U raspravi su sudjelovali Fiorenco Pinezić, Patris Salković, Kristijan Jurjako, Marčelo Damijanjević i Jana Zec.

Nakon zaključene rasprave, jednoglasno je donesena sljedeća

**Odluka:**

Utvrđuje se da postoji interes Grada Cresa za zamjenu nekretnine oznake č.zem. 2472/8 k.o. Martinšćica u vlasništvu Grada Cresa, u cjelini, za nekretninu u vlasništvu Samostana Svetog Jeronima oznake č.zem. 2164/5 k.o. Martinšćica u 730/3985 dijela + 482/3985 dijela, radi privođenja nekretnina namjeni koja je definirana Urbanističkim planom uređenja naselja Martinšćica. Ovlašćuje se Gradonačelnik Grada Cresa na raspisivanje i provedbu javnog natječaja za zamjenu nekretnine u vlasništvu Grada Cresa.Ova Odluka stupa na snagu danom donošenja, a objavit će se u «Službenim novinama Primorsko-goranske županije».

**Ad. 6.**

Marina Balon obrazložila je Prijedlog zaključka o raspisivanju javnog natječaja za prodaju nekretnina u vlasništvu Grada Cresa.

Jana Zec obrazložila je Prijedlog odluke o raspisivanju javnog natječaja za prodaju i zamjenu nekretnina u vlasništvu Grada Cresa. Marčelo Damijanjević upitao je zašto u predloženoj odluci nisu navedene točne čestice zemljišta za koje se predlaže zamijena, kao što je to izričito navedeno u prethodnoj odluci. isto tako upitao je tko će donijeti odluku koja će se nekretnina zamijeniti ako je to u nadležnosti Gradskog vijeća, a vijeću Gradonačelnik predlaže da donese načelnu odluku o zamjeni. Te hoće li on sam bez Gradskog vijeća odrediti koje će se nekretnine mijenjati.

U raspravi su sudjelovali Marčelo Damijanjević, Kristijan Jurajko, Dragan Medarić, Patris Salković i Oliver Filipas. marčelo damijanjević je predložio da se odluka povuče sa dnevnog reda.

Nakon rasprave, Kristijan Jurjako kao predlagač, povukao je Prijedlog odluke o raspisivanju javnog natječaja za prodaju i zamjenu nekretnina u vlasništvu Grada Cresa.

Jednoglasno je usvojen sljedeći

**Zaključak:**

Raspisati će se javni natječaj za prodaju nekretnine zemljišnoknjižne oznake č. zgr. 919, k.o. Cres, s uknjiženim pravom vlasništva u cijelosti u korist Grada Cresa -kuća i dvor ukupne površine 382 m2, u naravi prizemni gospodarski objekti koji su dijelom urušeni i izvan funkcije te ruševna građevina po početnoj cijeni od 426.477,50 kuna utvrđena Elaboratom procjene vrijednosti nekretnina od 6. ožujka 2017. godine izrađen od Jasminke Lilić, dipl. ing. građ., stalnog sudskog vještaka u građevinarstvu. Ovlašćuje se gradonačelnik Grada Cresa na provedbu javnog natječaja. Ovaj Zaključak stupa na snagu danom donošenja.

U 16.45 sati predsjednik Gradskog vijeća Marčelo Damijanjević zatvorio je 36. sjednicu Gradskog vijeća.

Klasa: 021-01/17-1/

Ur. broj: 2213/02-01-17-

Cres, 16. ožujka 2017.

Zapisnik sastavila Predsjednik Gradskog vijeća

Patricija Purić Marčelo Damijanjević